Izbrani programi javnih del za leto 2024

**Zavod RS za zaposlovanje je za leto 2024 izbral 32 programov javnih del pri 23 izvajalcih, v katere se lahko vključi 46 udeležencev s stalnim prebivališčem v Mestni občini Kranj (MOK). Občina je ob tem sprejela še dodatne štiri programe javnih del za štiri udeležence, ki jih bo MOK financirala v celoti. V letošnjem letu se tako lahko v MOK izvaja skupno 36 programov javnih del s 50 vključenimi brezposelnimi občani MOK.**

**Mestna občina Kranj (MOK)** udeležencem, to je dolgotrajno brezposelnim osebam, predhodno prijavljenim na zavodu, krije praviloma 50 odstotkov plače, v posebnih primerih 25 ali pet odstotkov. Zavod za zaposlovanje RS zagotavlja sredstva za kritje stroškov zdravniških pregledov, preostanka dela plač, stroškov prevoza, prehrane in odpravnine ob upokojitvi, izvajalci pa krijejo stroške regresa, dodatkov k plači in ostale stroške, ki omogočajo izvajanje programov javnih del.

Zavod RS za zaposlovanje je za leto 2024 skupno izbral 32 programov javnih del pri 23 izvajalcih, v katere se lahko vključi 46 udeležencev.

Glede na pobude izvajalcev, pri katerih programi niso bili v celoti izbrani, je Komisija za zaposlovanje MOK predlagala županu Matjažu Rakovcu, da občina s ciljem aktiviranja brezposelnih občanov sprejme programe javnih del najbolj zainteresiranih izvajalcev. MOK bo tako zagotovila sredstva za kritje stroškov plače, regresa, prevoza, prehrane in morebitnega zdravniškega pregleda še za štiri udeležence v štirih programih javnih del.

Izvajanje programov javnih del, ki jih sprejme občina, omogoča 4. odstavek 50. člena Zakona o urejanju trga dela in ta določa, da lahko občina z namenom aktiviranja njenih brezposelnih občanov sprejme program javnih del, če v celoti zagotovi sredstva za njegovo izvajanje in pred sprejemom programa javnih del pridobi soglasje zavoda. Zavod soglasje poda, če je predlagani program javnih del skladen z določbami Zavod RS za zaposlovanje je na podlagi Javnih povabil za izbor programov javnih del v RS za leto 2024. Župan je sprejel predlagane sklepe Komisije za zaposlovanje, tako da je MOK za letošnje leto po pridobitvi soglasij Zavoda s štirimi izvajalci sklenila pogodbe o izvajanju programov javnih del, ki jih bo MOK financirala v celoti.

V programe javnih del, ki jih (so)financira Mestna občina Kranj, se lahko vključujejo samo brezposelne osebe, ki imajo stalno prebivališče v Mestni občini Kranj in ustrezajo določilom Javnih povabil za izbor programov javnih del za leto 2024.

V letošnjem letu se bo v MOK izvajalo 35 programov javnih del pri 23 izvajalcih z 48 vključenimi brezposelnimi občani MOK. Zaradi neustreznosti napotenih udeležencev, je en izvajalec odstopil od pogodbe za en svoj program, drugi izvajalec pa je znižal število udeležencev za enega udeleženca.

Mestna občina Kranj ima v veljavnem proračunu za leto 2024 za (so)financiranje stroškov javnih del na postavki 'Povečanje zaposljivosti' skupno zagotovljenih 316.800 evrov.